Böszörményi Márton

**ÖRDÖGKERINGŐ**

egyfelvonásos

MÁRK (férj)

TIMI (feleség)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Panellakás nappalija, este kilenc óra körül. A padlót játékok, ceruzák, rajzlapok borítják, a dohányzóasztalon kis tálkában kekszek, mellette félig megrágott pogácsa, poharak és cumisüvegek. A tévében egy rajzfilm megy, TIMI a kanapén ül, kifejezéstelen tekintettel bámulja. Meghallja, hogy csukódik a gyerekszoba ajtaja, felkapja a fejét, a nappali ajtaja felé néz. MÁRK belép, aztán sóhajtozva leül a fotelbe.*

TIMI Sikerült?

MÁRK Aha. (megdörzsöli az arcát, közben beszél) Három mese kellett. A második után még autózni akart.

TIMI És?

MÁRK Ja, semmi. Megengedtem, hogy a villám-autóval aludjon.

TIMI Rá fog feküdni.

MÁRK Akkor majd ledobja a földre.

TIMI Oké. (szünet) És most? Mi legyen?

MÁRK Egy percet hadd üljek itt nyugodtan. Kikapcsolnád? (TIMI kikapcsolja a tévét) Egy perc, aztán kitaláljuk.

TIMI Jó, hát én éhes vagyok.

MÁRK (nem válaszol)

TIMI Te is eszel?

MÁRK Akkor úgy tűnik, letelt az egy perc.

TIMI Csak mondd el gyorsan, hogy mit szeretnél, aztán békén hagylak.

MÁRK Jó, oké, akkor én most meginnék egy sört. Nem vagyok éhes.

TIMI De később éhes leszel?

MÁRK Nem tudom. Biztos.

TIMI Akkor megvárjalak?

MÁRK Ne csináld már, Timi! Te éhes vagy, én meg sörözni szeretnék. Egyél, én iszok, aztán majd később én is kajálok.

TIMI Akkor már megint egyedül eszem.

MÁRK Vacsizhattunk volna a gyerekkel is, de nem akartál.

TIMI Mert akkor még nem voltam éhes.

MÁRK Én meg most nem vagyok éhes.

*szünet*

TIMI Mit tudok enni? Maradt még valami?

MÁRK Most komolyan?

TIMI Te etetted meg, te tudod, hogy mi van még a hűtőben.

MÁRK Úgyis kimész a konyhába, elég lett volna, ha csak simán megnézed.

TIMI Jaj, istenem, csak beszélgetni szeretnék.

MÁRK Most beszélgetni szeretnél vagy enni? Mert akkor beszélgessünk!

TIMI Enni is akarok meg beszélgetni is. És ennyi idő alatt már rég elmondhattad volna, hogy mit tudok enni.

MÁRK Ennyi idő alatt már kimehettél volna a konyhába, hogy megnézd. (szünet) Maradt a rakottkrumpliból. De van még kenyér is, felvágottak és paradicsom. És talán még a tegnapi levesből. Azt hiszem.

TIMI És az jó még?

MÁRK Mi?

TIMI A leves.

MÁRK Nem tudom. Mondom, azt se tudom, hogy van-e még egyáltalán. Nem emlékszem.

TIMI Ha van még, akkor azt meg kéne enni. Te megeszed?

MÁRK (felnevet) Nem tudom! Nem igaz, hogy nem lehet megérteni. Csak szeretnék meginni egy sört! Hogy a picsába kötöttünk ki a levesnél?

TIMI Jól van, na! Most mi bajod van? Olyan vagy, mint a fiad.

MÁRK Lehet, hogy neki is csak egy sör kellene.

TIMI Szerinted le fog nyugodni? Vagy ilyen lesz végig? Én ezt így nem fogom sokáig bírni.

MÁRK Na jó, most már elég! (feláll) Mit hozzak? Mit szeretnél enni? (szünet) Miután ettél, és végre lesz a kezemben egy sör, akkor beszélgethetünk. Szóval, mit kérsz?

TIMI Meg fogod enni a levest?

MÁRK Hagyjál már azzal a kurva levessel!

TIMI Jó, akkor legyen a krumpli. De ne melegítsd meg nagyon! Addig felhívom anyát.

MÁRK Na végre! (kimegy)

TIMI (előveszi a telefonját, tárcsáz, pár másodpercig csörög) Szia! Na, sikerült lefektetni. Igen, megint az apjával akart. Mert én nem tudok mesélni, azt mondja. Hát igen, hosszú nap volt. Ez is. Aha. (sóhajt) És veletek mi a helyzet? (hümmög, bólogat, hallgat) Na, az tök jó. Aha. És apa? (hümmög, nevet) Jól van, örülök. Micsoda? Várjál, nem értettem, mit vettél? Trambulint? Trambulint! Hú, az jó ötlet! Aha, hát nem bírunk az energiájával. Az apja birkózik meg focizik vele, de még így is érezzük, hogy ez kevés neki. Ma este is, fürdés előtt még egy órát rohangált egyik szobából a másikba. Tudod, amikor látszik rajta, hogy csak mozogni akar, semmi ürügy nem kell, egyszerűen csak rohan. (szünet) Nem, még nem nagyon megy neki. Ma is megpróbáltuk, hogy bezártuk a szobájába, hogy legalább egy fél órát játsszon egyedül, de öt perc múlva kint volt a nappaliban, és az apját rángatta, hogy menjen vele rajzolni. Én dolgoztam, igen. Ja, jól ment, persze, megvolt a napi nyolc óra, úgyhogy. Mi? Tessék? Már megint nem hallak. (MÁRK bejön, egyik kezében egy tányér rakottkrumpli, másikban egy dobozos sör) Na várjál, anya, Márk behozta a vacsorámat. (MÁRK a dohányzóasztalra teszi a tányért, aztán leül a fotelbe, és felbontja a sört) Igen, bocsi, majd később visszahívlak, de most már eszem, mert nagyon éhes vagyok. Oké! Szia, szia! (leteszi a telefont, a tányért az ölébe veszi) Na végre!

MÁRK Jó étvágyat! (iszik)

TIMI Bekapcsolod a tévét?

MÁRK Persze. (bekapcsolja a tévét, váltogatja a csatornákat, megáll egy vígjátéknál) Jó lesz?

TIMI Aha. Csak addig, amíg megeszem.

MÁRK Aztán?

TIMI Aztán beszélgetünk, nem? Nem azt mondtad?

MÁRK Ja, de. Oké.

*szünet*

TIMI (teliszájjal) De nem muszáj, ha nem akarsz.

MÁRK (iszik, aztán lassan, hangosan kifújja a levegőt) Beszélgessünk.

TIMI De most mi van veled? Ennyire nem lehetsz lefáradva.

MÁRK Nem?

TIMI Jó, hát tudod, én is elfáradtam, én is annyira kivagyok, mint te. De azért nem kell bunkózni. Ne rajtam vezesd le a feszültséget.

MÁRK (motyog) Akkor kin?

TIMI (teliszájjal) Mi? Tessék?

MÁRK Semmi. Csak, tudod, egy kicsit túlzásnak érzem, hogy azt mondod, te is annyira lefáradtál, mint én. Nem rajtad lóg a gyerek egész nap.

TIMI Cseszd meg, Márk! Nem én tehetek róla, hogy csak veled akar játszani! Szerinted ez nekem jól esik? Hogy állandóan csak: apa, apa! Hát nem. És én dolgozom is.

MÁRK (iszik) Oké. (szünet) Igazad van. Ne veszekedjünk. Úgy nem fog menni. Ha még mi is marjuk egymást, akkor kurvára be fogunk kattanni.

TIMI Olvastam, hogy Kínában már egy csomóan beadták a válókeresetet.

MÁRK De mi nem ilyenek vagyunk, ugye? Mi jó csapat vagyunk. Csak egy kicsit több türelemre van szükségünk. Próbáljunk meg jobban figyelni egymásra.

TIMI Mármint? (szünet) Ezt most, hogy érted?

MÁRK Most nem értem, hogy mit nem értesz.

TIMI Hogy jobban figyeljünk egymásra. Ezzel azt akarod mondani, hogy én figyeljek egy kicsit jobban rád. Nem? Nem erre gondoltál?

MÁRK Nem. Azt mondtam, hogy figyeljünk jobban egymásra. Mindketten.

TIMI (lerakja a tányért az asztalra) Nekem ez nagyon úgy hangzott, mintha csak rám értenéd. Hogy figyeljek arra, ha te csak ücsörögni akarsz meg sörözni, és akkor ne basztassalak.

MÁRK Hát. Mondjuk, én nem ezt mondtam, de ez is egy ilyen dolog.

TIMI Akkor te meg vacsorázhatnál néha velem. Az is elég nagy figyelmesség lenne.

MÁRK Itt ülök melletted. Veled. Látod, még beszélgetünk is. Miért kéne nekem is ennem? Mit zavar ez téged ennyire?

TIMI Mert, ha nem vetted volna észre, be vagyunk zárva ebbe a kibaszott kis lakásba a három éves fiunkkal, és nincs sok dolog, amit kettesben tudnánk csinálni! Legalább a vacsora legyen már a miénk! Csak ennyit szeretnék.

*szünet*

MÁRK Értem. Persze, megértem. (iszik egy gyors kortyot) De azt is értsd meg, hogy nekem szükségem van erre a kis időre. Amikor lefekszik, és egy picit végre nem kell figyelnem semmire.

TIMI De én azt szeretném, hogy egy kicsit rám is figyelj.

MÁRK És én ezt értem, de nem tudok ezzel mit kezdeni. (szünet)

 Na jó. Ha úgy csináljuk, hogy minden este, amíg én mesélek, addig te előkészíted a vacsorát, akkor eszek veled. És akkor utána lesz mindenkinek egy kis szabadprogram, aztán meglátjuk. Ez így jó?

TIMI (újra az ölébe veszi a tányért) Jó. Az úgy jó. (bekap egy falatot) De akkor most nem eszel?

MÁRK Holnaptól kezdjük. (iszik) Most már elkezdtem a szabadprogramot.

*durranások, kurjongatások hallatszanak kívülről*

TIMI Ez meg mi?

MÁRK (feláll, az ablakhoz sétál) Tűzijáték.

TIMI Aha. Ez a taps továbbfejlesztése?

MÁRK Gondolom. (visszasétál, leül)

TIMI Ugye, nem fog felébredni?

MÁRK Ha gyorsan abbahagyják. (iszik)

TIMI (teliszájjal) Önző emberek vagyunk. Azon aggódunk, hogy ne keltsék fel a gyereket, miközben egy ilyen tök nemes gesztusról van szó. Megérdemlik.

MÁRK Persze, jófej dolog. Meg fasza, meg minden. De azért.

TIMI De azért? Mi? De azért, mi?

MÁRK Nem tudom. Lehet, hogy nincs igazam, de nekem egy kicsit képmutató dolognak tűnik ez az egész. Hogy most tapsikolunk, amikor ilyen szar a helyzet, és tényleg megérezzük, hogy mennyire szükségünk van ezeknek az embereknek a munkájára, különben meg. (iszik) Mármint, érted. Érdekel bárkit is az orvosok meg az ápolók helyzete? Foglalkozunk a tanárok fizetésével?

TIMI Hát, igen. Látod, egy ilyen járvány kellett hozzá, hogy az emberek megbecsüljék őket. De szerintem, utána másképp lesz. Biztos, hogy máshogy mennek majd a dolgok.

MÁRK Lehet. Nem tudom. Könnyen felejtünk.

TIMI Az igaz. (az utolsó falatokat szedegeti össze, teliszájjal) A felejtésről jutott eszembe!

MÁRK (felnevet) Ja, semmi, csak ez jól hangzik. A felejtésről jut eszedbe.

TIMI Ja, aha. (nevet) Szóval, csak el akartam mesélni, mielőtt elfelejtem. Amíg a vécén ültél, mi birkóztunk egy kicsit. Próbáltam úgy csinálni, ahogy te szoktad, tudod, hogy dobálom a kanapén, és mondom neki, hogy próbáljon felállni, de egy idő után rám szólt, hogy nem így kell. Azt mondja, apa nem így szokta. És elmélyítette a hangját, és ilyen komoly képpel nézett rám, és úgy dörmögte, hogy álljál fel, nem így kell felállni, mit csinálsz, miért esel el. Nagyon vicces volt. (nevet)

MÁRK (nevet) Igen, igaza van, tényleg így szoktam. (nevet)

TIMI De látod, ezt is csak te tudod. Én még birkózni sem tudok vele.

MÁRK Csak azért, mert én jobban bírom.

TIMI Na jó, de akkor legalább mesélhetnék.

MÁRK Egy kicsit játszani kell a hangoddal. Legyen más hangja a szereplőknek.

TIMI Oké, de most már meg se próbálhatom! Emlékszel, hogy milyen keservesen sírt, amikor én akartam bent maradni nála.

MÁRK (iszik, aztán összegyűri a dobozt) Holnap délelőtt megtanítunk mesélni. Leülünk együtt, én megmutatom, hogyan szoktam csinálni, aztán te is megpróbálod, és lehet, hogy akkor majd hagyni fogja.

TIMI Hát oké. (MÁRK feláll) Ezt is kivinnéd? (odanyújtja az üres tányért) Köszönöm! Szerinted most még felhívhatom anyát?

MÁRK Persze. Hívd nyugodtan.

TIMI Oké. (telefon, tárcsázás, pár másodperc, felveszik) Na, szia! Igen, megvacsiztam. Na, szóval, igazából nem volt semmi különös, csak fárasztó ez az egész. Még mindig azt érzem, hogy baromira szükségünk lenne arra a nyolc órára, amíg a bölcsiben van. Mi is nyugodtabbak lennénk, ő is kiegyensúlyozottabb lenne. És mondja is sokszor, hogy hiányzik neki. Igen. Igen, a kis társai meg a nénik is. Érted, most bele is szakadhatunk, nem tudunk neki annyi ingert biztosítani. (szünet) Aha. Persze! (vécélehúzás hallatszik) Basszameg! Ja, bocs, semmi! Csak Márk véletlenül lehúzta a vécét. Á! Ilyenkor már nem szoktuk, tudod, hogy képes bármire felébredni. Aha. Igen. Reméljük. Tessék? Már megint nem hallom. A telefonoddal lehet valami szar. Na, de mit mondtál? Mi? Honnan tudjam, hogy meddig van nyitva? De te is megnézheted. Jaj, anyám. Jól van, várjál, megnézem Márk telefonján. (elveszi a fotelből a telefont, és pötyög rajta) Várjál. (szünet) Hm. Na, ez most micsoda. (MÁRK belép, leül a fotelbe egy új sörrel) Anya, ne haragudj, de majd visszahívlak. Igen. Szia.

MÁRK (iszik) Na? Mi az?

TIMI (felmutatja MÁRK telefonját) Véletlenül megnéztem a telefonodat.

MÁRK Igen? És?

TIMI És meg volt nyitva egy beszélgetés. (kis szünet) Ki az a Fanni?

MÁRK (iszik) Ki lenne? Egy ismerősöm.

TIMI Aha. Csak elég érdekes, hogy én nem ismerem. Van hat vagy hét barátunk, neked van még öt kollégád. Nyolc éve vagyunk együtt, és én még soha nem hallottam erről a Fanniról. (nem néz fel a telefonból, pörgeti az üzeneteket) Ki a faszom ez a kis ribanc?

MÁRK Oké, jól van, elmondom, csak add már vissza! (a telefonért nyúl, de TIMI elhúzódik) Jól van, nincs most erőm ehhez. (iszik) Oké. (iszik) Egy régi csajom. Barátnőm. Még a gimiben volt a barátnőm.

TIMI Aha. És? Most mi van? Újra összehozott titeket a halálfélelem, vagy mi?

MÁRK Nem! Basszameg. (sóhajt) Rám írt pár hete, amikor ez a szar elkezdődött. Hogy rendben vagyunk-e meg ilyenek. Már évek óta nem beszéltünk, esküszöm. Azt se tudtam, hogy az ismerőseim között van. Mármint, soha nem posztol semmit, azt hittem, hogy letörölte magát. Aztán rám írt, és dumálni kezdtünk. De olvasd el nyugodtan. Látom, azt csinálod. (iszik) Van vőlegénye, az ország másik felén él, és ahogy te is látni fogod, ha ilyen szépen, alaposan végig olvasod a beszélgetésünket, teljesen ártalmatlan.

TIMI (még görget párat a telefonon, aztán leteszi) Na jó. De miért nem mondtad?

MÁRK Mit? Hogy megkeresett a volt csajom, és elkezdtem vele beszélgetni?

TIMI Igen! Pontosan ezt!

MÁRK (szünet) Hát. Nem tudom. Igazából, mondhattam volna.

TIMI Igen. Mondhattad volna.

MÁRK Nem kapcsolsz el? Ezt a filmet már ezerszer láttuk.

TIMI Jó, elkapcsolok. De nem azért, mert kérted.

MÁRK (nevet) Most belelovaltad magad ebbe a dologba. Ebbe a féltékenykedésbe, aztán hoppon maradtál. Dühös vagy, de nincs rá okod, hogy rajtam vezesd le, mert nem csináltam semmi rosszat. És mégsem tudsz mást tenni. Csak én vagyok itt.

TIMI De ez nem ugyanaz. (csörögni kezd MÁRK telefonja, TIMI megnézi) Ez meg ki lehet? Ismeretlen szám. (MÁRK felé nyújtja)

MÁRK (átveszi, csodálkozva nézi a kijelzőt) Nem tudom. Tíz óra van. Felvegyem?

TIMI Vedd fel. Lehet, hogy az a kis barátnőd keres.

MÁRK Ja. Biztosan. (felveszi) Halló? (szünet) Igen, én vagyok. Balu? (súgva) Balu az. (TIMI bólint, és a saját telefonját kezdi nyomkodni) Igen, itthon vagyok. Ja, hát elég zűrös a helyzet. Aha. (letakarja a telefont, súgva) Szerintem be van baszva. (TIMI bólint, mosolyog) Igen, itt vagyok. Te meg a Pakliban? A Pakliban vagy, Balu? Aha. Az nem zárt be? (hümmög, bólogat) Otthon kéne lenned neked is. Szerintem. (szünet) Értem. (iszik) Értem. Oké, persze. De figyelj csak, Balu, nekem most le kéne tennem, mert most fektettük le a gyereket, és szeretnénk vacsorázni Timivel. Aha. Nem. Nem, nincs itt a Miki. Nem tudom, nekem nincs meg a száma. Mi? Nem. (szünet) Na, azt biztos, hogy nem! Ne haragudj. Persze. Igen. Igen. Igen, beszélünk. Na, szevasz! Helló! (leteszi)

TIMI Na?

MÁRK Ezt nem hiszed el. (iszik) Bazdmeg. (nevet) Ő nem hisz a koronavírusban, és éppen a Pakliban iszik a haverjaival.

TIMI Mi az, hogy nem hisz benne? Miben nem hisz? Melyik részében?

MÁRK Jó, nem így mondta, hogy nem hisz benne, csak abban nem hisz, hogy ez olyan veszélyes lenne. Mármint számára. Hogy ő túléli, a többi meg nem érdekli.

TIMI Hát, így elég nehéz lesz a többieknek. Amíg vannak ilyen faszok.

MÁRK Ja. Igen. Aztán megkérdezte, hogy feljöhet-e. És egyből mondtam, hogy szó sem lehet róla. Hallottad? Ugye? Na. (szünet) De, hogy pont itt, a Pakliban.

TIMI Na, ne szórakozz! Ugye nem akarsz lemenni?

MÁRK Nem! Persze, hogy nem. Ilyen hülyével. Csak fura, hogy ez a kocsma még nyitva van.

TIMI Nem! Márk, ne baszakodj! Hetek óta itt rohadunk, nem fogjuk most azzal elrontani, hogy te lemész inni a haverjaiddal.

MÁRK Tudom, nem megyek! Na. (iszik) Van még itthon söröm.

TIMI De láttam rajtad, éreztem a hangodon. Ha most nem lettem volna, akkor már lent lennél, ugye? Akkor szarnál az egészre.

MÁRK Ha nem lenne feleségem meg gyerekem. Akkor.

TIMI Cseszd meg, Márk, te milyen kibaszott hülye vagy!

MÁRK Oké! Csak a sör beszél belőlem. Meg ez a bezártság.

TIMI Ha nem lennék, ugyanolyan hülye lennél, mint a többiek.

MÁRK Ha nem lennél, akkor nem érezném magam ennyire bezárva.

TIMI Mi?

MÁRK Jaj, ne csináld már! Nem igaz, hogy neked ez nem tűnik fel! Persze, a gyerek most apás, és mindenért engem baszogat, de te meg sem próbálod erről leszoktatni. Odamész hozzá, mondasz neki valamit, ő rohan hozzám, és ennyi. Nem adsz semmilyen lehetőséget. Nem mondod azt, hogy apa most nem ér rá, nem küldesz el a hálószobába, hogy zárkózzak be, és tegyünk úgy, mintha nem lennék itthon. Nem. Ha elsőre nem sikerül, akkor feladod. Mert így sokkal könnyebb. Biztos szar érzés, hogy a gyerek apás, és nem anyás. De nem is teszel semmit azért, hogy ez változzon. Én biztos, hogy nem tudnék ilyen nyugodtan ücsörögni, ha azt hallanám, hogy a gyerek megállás nélkül téged hívogat. De te simán ráhagyod. Oldjam meg én, úgyis engem akar. Hát, tudod, ez kibaszott fárasztó. És nem az, hogy a fiammal kell foglalkoznom a napom legnagyobb részében, hanem az, hogy közben az anyja beleszarik az egészbe. Igen. Képzeld el, hogy ezt gondolom. Ha nem hagynád rám ennyire, ha egy kicsit próbálkoznál, akkor sokkal jobban érezném magam, és nem jutnának eszembe olyan faszságok, hogy lemenjek a Pakliba sörözni a kibaszott Baluval.

*szünet*

TIMI Aha. Szóval így érzel. Köszönöm, hogy elmondtad. Köszönöm, hogy megerősítettél abban az érzésemben, hogy nem vagyok jó anya. (MÁRK szólni akarna, de TIMI felemeli a kezét) Ne! Ne mondj semmit! Most én beszélek. Te komolyan azt gondolod, hogy én nem szeretnék a fiammal lenni? Hogy nem szeretnék játszani vele, mesélni neki? Azt gondolod, hogy nekem nem esik szarul, amikor még azt sem hagyja, hogy felöltöztessem, mert azt is csak apa tudja. Bazdmeg, Márk. Akkor minek vettél el, ha ennyire szar ember vagyok? (szünet) A legtöbb kisgyerek se az apjával, se az anyjával nem tölt elég időt. A szülők dolgoznak, ők meg bölcsibe meg oviba járnak. Most kaptunk egy lehetőséget. Egy olyan lehetőséget, ami nem sok generációnak adatik meg. Együtt lehetünk a gyerekünkkel. És hogy éljük meg? Mint valami büntetést. És ők, hogy élik meg? Együtt vannak apával meg anyával. Apával, akivel, amúgy alig találkozik. És most hirtelen rászakadt ez az egész felfoghatatlan és átláthatatlanul sok idő. Sajnálod tőle? A karanténnak vége lesz, ez a helyzet el fog múlni, és minden visszaáll a régi kerékvágásba. A gyerek megint ritkán fog találkozni az apjával. Én itt leszek. Tudod. És ő is tudja. De nektek ez a nagy pillanatotok. Ez a karantén. Ez az, ami a mi szüleinknek nem adatott meg. Meg az előzőknek sem. Úgyhogy ne sírjál, ne hisztizz. Legyél csak szépen együtt a fiaddal, és viselkedj vele rendesen, mert ez az időszak meghatározó élmény lesz az életében. (szünet) Ha elbaszod, akkor erről fog mesélni a pszichológusának, akit mi fogunk fizetni.

MÁRK (iszik, a dobozt összenyomja) Hát. (feláll) Mondjuk, az ilyenek miatt vettelek el. Szerinted, ha azt a Fannit választom, akkor ő tudott volna így beszélni?

TIMI Mit tudom én. Nem ismerem. Tudott volna?

MÁRK Hát nem. (kimegy)

*szünet*

TIMI (nyomkodja a telefont, magában) Mert anyának mindig igaza van.

MÁRK (visszajön, leül) Értem én, hogy jó az, amit mondasz. (iszik) És tényleg. (iszik) De egy kicsit olyan, mintha kiforgatnád a szavaimat.

TIMI Mármint?

MÁRK Mármint azt azért te is láthatod, hogy elég jól eltöltjük együtt az időt. Játszunk, nevetünk, jól szórakozunk. Szó szerint egész nap egymás seggében vagyunk. És én nem azt mondtam, hogy ettől meg akarnám őt fosztani, egyszerűen csak arra a tényre hívtam fel a figyelmedet, hogy minden egyes nap, gyakorlatilag minden egyes órában és minden kibaszott percben én foglalkozom a gyerekünkkel. Nem akarom lepasszolni. Nem akarok kibújni a teendők alól, csak annyit mondtam, hogy szeretném, nagyon szeretném, ha néha te is tudnál kezdeni vele valamit.

TIMI Megértem a hozzáállásodat.

MÁRK Na, ne kezdjünk el itt ilyen hivatalos, karóba baszott nyelven kommunikálni!

TIMI Oké, na, csak ne kiabálj!

MÁRK Mert a saját lakásomban sem kiabálhatok, mert felkeltem vele a saját fiamat, akit aztán nekem kell megnyugtatnom, mert az anyja képtelen rá.

TIMI És nem igaz, hogy nem érted, hogy ez engem mennyire frusztrál!

MÁRK És nem igaz, hogy nem érted, hogy ezzel én semmit nem tudok kezdeni! (megcsörren MÁRK telefonja, MÁRK megnézi) Apám az. Mit csináljak?

TIMI Vedd fel.

MÁRK Most?

TIMI Miért?

MÁRK Hát, most nem veszekszünk?

TIMI (sóhajt) Nem fogunk elválni, apáddal beszélhetsz. Na. Vedd fel!

MÁRK (felveszi) Helló, szia! Na? Igen, jó napunk volt. Semmi különös. De hogyhogy ilyen későn? (hümmög) Most értetek haza. A kertből. Jól van. Ja, nem, mi elvoltunk. Igen, játszottunk. Sok volt a birkózás. Meg a foci. Néha. Igen. Festegetett. Igen, az anyjával is. Már alszik, persze. Oké. Jól van. Sziasztok. Puszi. (leteszi a telefont)

TIMI Mert ez egy jó irány?

MÁRK Jó irány?

TIMI Hát ez. Hogy ilyen legyen a viszonya az apjával?

MÁRK Milyen?

TIMI Egy ilyen beszélgetés. Egyáltalán, honnan mentek haza a szüleid? Hol voltak ilyenkor?

MÁRK A kertben. Mondtam is. Rád is néztem közben.

TIMI Na jól van.

MÁRK Na akkor. (iszik)

TIMI Ezt most kerülöd, ugye? Ezt az apás dolgot.

MÁRK (iszik) Nem értem. Tényleg nem értem, hogy jutottunk idáig. Mi lenne, ha mindent rád hagynék? Igazad van, aztán felejtsük el. Én megiszom az utolsó sörömet, te megnézed ezt a filmet, aztán mindenki mehet aludni.

TIMI Az a baj, hogy nem szoktál ennyire közlékeny lenni. Most, az előző kis kirohanásod után, úgy érzem, hogy kapható vagy ilyesmire.

MÁRK Mert iszom.

TIMI Igen, mert iszol. De működik.

MÁRK Akkor mi lenne, ha én mennék el aludni?

TIMI Oké. Tessék.

MÁRK A picsába.

TIMI Szóval, akkor kérdezhetek?

MÁRK Na, jó, ha ilyet játszunk, akkor kell még egy sör.

TIMI De most hoztál be egy sört, ott van a kezedben.

MÁRK De ehhez kell még egy. (feláll, kimegy)

TIMI (magában) Anya tudja, mit csinál. Anya mindig tudja.

MÁRK (visszajön, leül) Na. Két sörrel már menni fog. Így biztonságban érzem magam.

TIMI Miért, sör nélkül nem érzed magad biztonságban?

MÁRK (szünet) Ez most egy kérdés? Igen? (szünet) Nem tudom. Ha van egy sör a kezemben az olyan megnyugtató. Nem tudom, ez hülyeség!

TIMI (úgy beszél, mintha egy leírt szöveget olvasna fel) Apukád is szokott sört inni. Gyerekkorodban biztos, hogy láttad, amikor sört iszik. Ez hatással volt arra, hogy most te is iszol?

MÁRK Nem. (szünet) Nem tudom. (szünet) Na jó, mesélek valamit. A nagybátyám foglalkozott családfakutatással. Pár éve halt meg, de előtte megmutatta, hogy mire jutott. Kétszáz évvel ezelőtt a családunk, elvileg nemes volt. Vagy ha nem is nemes, gazdag földbirtokos. Vagy ilyesmi. Nem tudom, az a lényeg, hogy volt egy csomó lovunk, mindenféle állatunk meg ilyenek. Aztán a férfiak elkezdtek inni meg kártyázni. És addig ittak, és addig kártyáztak, hogy a családunknak maradt egy szamara és valami kis házikója. Aztán tovább ittak és kártyáztak. És most itt vagyok én.

TIMI Szóval ez a problémád? A családod?

MÁRK Lehet. Legalábbis könnyű erre fogni.

TIMI Aha. És hogy próbálsz ezen változtatni?

MÁRK Nem tudom. Lett saját családom. Te meg az a kis tökfej. Mondjuk, valószínűleg ő is tovább viszi ezt a dolgot.

TIMI Hát, a fiunk az inkább én. Nem ilyen. Ilyen izéke. (nevet)

MÁRK (nevet) Na, akkor befejezhetjük ezt a hülyeséget? (iszik)

TIMI (sóhajt) Csak arra akartam kilyukadni, hogy te sem töltöttél elég időt az apáddal.

MÁRK És? És ez meglátszik rajtam?

TIMI Nem is az. (szünet) Csak néha szoktad mondani.

MÁRK Mit?

TIMI Amikor részeg vagy. Akkor szoktál erről beszélni.

MÁRK De miről?

TIMI Hát, hogy lehetett volna veled többet is az apukád. Nem tudom. Te szoktál erről beszélni. Azt hittem, hogy most megint előjön. (megint durranások, óbégatások hallatszanak kintről, csak most hangosabban, mintha közelebbről szólna) Megint?

MÁRK (az ablakhoz megy) Aha. Itt előttünk csinálják.

TIMI Fel fog kelni.

MÁRK Meglátjuk. (visszamegy, leül, iszik) Nem kel fel.

TIMI Ja. Reméljük.

*szünet*

MÁRK Akkor? Befejeztük?

TIMI Mit?

MÁRK Hát ezt az egész kérdezősködést.

TIMI Á! Tudod, mit? Leszarom!

MÁRK (iszik) Pedig, most már válaszolnék.

TIMI Persze, mert be vagy baszva.

MÁRK Igen. És? Csináljuk!

TIMI (nevet) Most már csak te akarod.

MÁRK Igen. (iszik) Mehet! Szeretem az ilyen kvízeket!

*felsír a gyerek, hallani lehet, hogy próbálja kinyitni az ajtót*

TIMI Bassza meg!

MÁRK Oké! Semmi gond! Megyek. (feláll)

TIMI (feláll) Nem! Most én megyek. Hagyjad. Apa, ma nincs itthon.

MÁRK Tényleg?

TIMI Aha. (kimegy a szobából)

MÁRK (magában, halkan) Hát akkor. Iszom a sört. (iszik) Ja. (szünet) Nem kell bemenni a gyerekhez. Igen. (szünet) Meg tudja oldani. (szünet, aztán dallamosan, énekelve) Túl régóta van bent. Kéne a segítség. Mennem kéne. Mennem kéne. (szünet) Bassza meg. Be kéne menni. (iszik) Nem. Csak pisilni kell. (szünet) Nem mehetek el a szoba előtt. Mert meglát. (dalol) Én a szoba előtt, szuperapu, gyorsvonat. (csendben nevet) Gyere már. (szünet)

TIMI (visszajön, leül a kanapéra) Na.

MÁRK Na?

TIMI Semmi, csak ráfeküdt az autóra, amit ott hagytál mellette.

MÁRK Mi? (szünet) Tényleg?

TIMI Nem. Oké. Az előző durrogtatásra ébredt, és nem tudta, hogy hol van. De csak most kezdett el sírni.

MÁRK Az jó

TIMI Mi?

MÁRK Hogy eddig bírta.

TIMI Ja, igen. Az jó.

MÁRK És hogy ilyen gyorsan meg tudtad nyugtatni.

TIMI Aha. Az is jó.

MÁRK Látod.

TIMI Látom.

*szünet*

MÁRK Na. Most, hogy lesz?

TIMI Mi? Mi, hogy lesz?

MÁRK Kérdezgetsz még?

TIMI Hát. Igazából én már eléggé elfáradtam.

MÁRK (iszik, hangosan, nagy kortyokban) Most? (iszik) Én most kezdek belejönni. (felpattan, megragadja TIMI kezét, őt is felhúzza) Táncoljunk! Táncoljunk egy kicsit! Mikor táncoltunk utoljára?

TIMI Hát. Az esküvőnkön sem. Szóval nem tudom. (nevet) Elég lesz!

MÁRK Csináljuk! Forogjunk! (lihegve) Gyerünk! Kell ez a tánc!

TIMI Oké! (lihegve) Oké! Na! Jó volt. Kérlek! Hagyjuk már abba!

MÁRK Látod, veled töltöm az időmet! (liheg, kifullad) Látod! Járjuk csak. Nem egy sátántangó, de azért. (liheg, nevet) Ez nem a kibaszott sátántangó. Hanem az ördögkeringő. Igen, kicsim! Ez lesz az ördögkeringő! Egyet előre, kettőt hátra! Így kell, ugye? Vagy egyet ide, egyet oda.

TIMI Hagyd már abba! Elég!

MÁRK Csak járd velem! Ördögkeringő, bassza meg! Csak csináld!

TIMI Elég! (kiszakítja magát MÁRK öleléséből) Mi a fasz van veled? Mi bajod van?

MÁRK (visszaül a fotelbe) Nem tudom. Mi bajom van nekem? (iszik, aztán elvékonyodó, sírós hangon) Mi a bajom nekem?

TIMI (leül mellé a fotel karfájára) Sok. Sok-sok bajod van. Mivel kezdjem?

MÁRK (komolyan) Ne már. Ennél jobban nem tudok megnyílni. Te meg visszakérdezel?

TIMI Ja! Aha. Akkor, hogy legyen?

MÁRK (szünet) Hát. (szünet) Igazából, így már az egészet nagyon megszervezettnek érzem. (szünet) Én fogok majd beszélgetni a fiammal, ugye? Ha majd felnő.

TIMI Persze! (nevet) Inkább attól félek, hogy nekem nem mond majd el semmit!

MÁRK Jó hallgatóság vagy, erre ő is rá fog jönni. (nevet)

TIMI Majd amikor az oviban először lesz szerelmes! És jön, hogy vegyünk gyűrűt a kislánynak.

MÁRK Ez nálatok is így volt az oviban?

TIMI Aha. Kaptam gyűrűt a Bogdán Lacikától meg a Fésűs Pistitől. Ja, és a Hoppál Tomitól is. Csak ő nem merte személyesen átadni, az egyik kis barátját küldte.

MÁRK Hú! Te ilyen népszerű lány voltál? (nevet) Akkor nagy mázlista vagyok, hogy sikerült lenyomnom a Kolompár Tomit meg a Boglyas Lacit!

TIMI (nevet) Hülye! Te is vittél gyűrűt?

MÁRK Persze! De én csak egy lánynak. De nem emlékszem a nevére. Talán Barbi volt. Nem tudom. De arra emlékszem, hogy a nagymamámnak meséltem el, hogy szerelmes vagyok. A játszótéren hintáztatott, tudod, mögöttem állt, én meg egyszer csak megszólaltam, hogy szerelmes vagyok egy lányba. És elmeséltem neki a tervemet, hogy hogyan fogom meghódítani.

TIMI (nevet) Na, hogyan?

MÁRK (iszik) Az volt a terv, hogy az udvaron megkörnyékezem, kicsit félrehívom. Aztán megkérdezem, hogy volt-e már szerelmes belé valaki. Erre ő azt mondja, hogy nem, még senki. Én meg rávágom, hogy pardon, akkor én! És átadom neki a gyűrűt. (TIMI felnevet) Na gondolhatod, a mamámnak is így kellett nevetnie, de nem tehette meg, hogy kiröhögi az unokáját, úgyhogy vissza kellett fojtania, de utána egy darabig meg se bírt szólalni.

TIMI Hát azt elhiszem! És? Sikerült? Megcsináltad?

MÁRK Dehogy is! (iszik) A fejemben tök jó tervnek tűnt, de nyilván nem mertem. Csak odasunnyogtam hozzá, és egy szó nélkül a kezébe nyomtam a gyűrűt. De az is lehet, hogy hozzávágtam. Aztán a nyáriszünetig bujkáltam előle.

TIMI Akkor te olyasmi gyerek lehettél, mint a Hoppál Tomi.

MÁRK Ja. A Kolompár Tomi. (iszik, összenyomja a dobozt) Megiszom még az utolsó sörömet, jó?

TIMI Felőlem. Engem nem zavar.

MÁRK Okés. (feláll) Aztán mondok valamit.

TIMI Hűha! Rendben, mondjál valamit. (MÁRK kimegy) Kolompár Tomi. (halkan nevet)

MÁRK (visszajön, leül, felbontja a dobozt) Na. Itt is vagyok. Szóval. (iszik)

TIMI Szóval.

MÁRK Találtam egy pályázatot. Drámaíró pályázat, aminek ez a témája. Ez a mostani helyzet, ez a karantén. Egy rövid, ilyen egyfelvonásos darabot kell írni, és a jövőhéten van a határidő. Arra gondoltam, hogy megpróbálom.

TIMI Hű. Ez izgi. Már négy éve nem írtál drámát.

MÁRK Öt. (iszik)

TIMI Oké, akkor öt. De akkor is izgi. És? Van már ötleted?

MÁRK Hát, eddig két szálon indultam el. Úgy érzem, hogy a legtöbben ilyen családi drámákat fognak írni. Tudod, hogy hogy bírja anya meg apa a bezártságot, miközben az agyukra megy a gyerek, meg elhidegült házastársak összezárva, vagy friss szerelmesek megpróbáltatásai, ilyesmi. Érted? (TIMI bólogat) Na. Én szeretnék elrugaszkodni ezektől a témáktól. Valami olyasmiről szeretnék írni, amiről más biztos, hogy nem fog. Például a csövesekről.

TIMI Csövesekről?

MÁRK Mondjuk. Aha. Két hajléktalan dumál egy padon. Ja, igen, azt elfelejtettem mondani, hogy maximum három szereplővel dolgozhatunk. Szóval, két hajléktalan beszélget. És bemutatnám, hogy őket hogyan érinti ez az egész, hogy ők hogyan élik meg.

TIMI És hogyan?

MÁRK Még nem igazán mentem bele, de. (iszik) Mondjuk. Kevesebb ember járkál az utcán, úgyhogy nem igazán tudnak kéregetni. És. (szünet) És egyáltalán, ők mennyit tudhatnak erről a vírusról? Mármint, gondolom, hallanak ezt-azt, de nyilván nincsenek annyira képben, mint az, aki egész nap a gép előtt ül, és követi a híreket.

TIMI Aha. Hát, ez azért nem sok.

MÁRK Mondom, még csak most kezdtem agyalni.

TIMI És mi a másik ötleted?

MÁRK Az meg onnan jött, amit Peti mesélt a múltkor. Vagy várjál, lehet, hogy ezt csak nekem írta.

TIMI Nem tudom.

MÁRK Hogy az Esztit megkereste a volt barátja. Nem rémlik? Nem. Akkor ezt csak nekem mondta. Szóval, amikor elkezdődött ez a dolog, akkor Esztit felhívta az exe, és rá akarta venni, hogy költözzenek újra össze erre a karanténra.

TIMI De az Esztinek már van pasija.

MÁRK Hát ez az! (nevet) Ez milyen dolog már! De most komolyan. Egyrészt iszonyatosan nagy faszság, másrészt zseniálisan bátor húzás.

TIMI Gondolom, nem ment bele.

MÁRK Dehogyis! Persze, hogy nem. De elgondolkodtam egy ilyen sztorin. Hogy mi lenne, ha a csaj belemenne.

TIMI Érdekes.

MÁRK Mondjuk, együtt voltak három évig. Együtt is laktak meg minden. Aztán szétmentek, és a csajnak lett új barátja. De ez a kapcsolat se működik túl jól, talán a lány már gondolkodott is a szakításon. És akkor jön ez a vírus, jön ez a karantén, a régi szerelme megkeresi ezzel az őrült ötlettel, és megcsinálják, újra összeköltöznek. Az első pár nap még csodás, mindenki boldog és baromi izgalmas újra felfedezni egymást. Aztán szép lassan előjönnek a régi a dolgok. Rájönnek, hogy mi volt a baj, hogy miért is szakítottak. De akkor már késő. És tudják, hogy még jó darabig össze lesznek zárva.

TIMI Aha. Na, ez már jobban hangzik. Nekem ez jobban tetszik, mint a másik ötleted.

MÁRK Igen? (iszik) Szerinted ezt kéne megírni?

TIMI Aha. Ebből tök jó kis drámát lehetne kihozni.

MÁRK Na. Fasza. Köszi.

TIMI És mit lehet nyerni?

MÁRK A legjobbakat felolvassák. Meg van pénznyeremény is.

TIMI Na! Hát az a lényeg.

MÁRK Az se rossz, igen. (szünet) Akkor, szerintem, holnap el is kezdem.

TIMI Igen? Mikor? Vagy hogy?

MÁRK Hát este, miután lefektettük.

TIMI De előtte együtt vacsorázunk. Ugye?

MÁRK Persze. Megígértem.

TIMI Na jó, csak tudom, milyen vagy. Már délután látni fogom a fejeden, hogy nem vagy velünk. Látom, amikor benne vagy egy történetben, igen. És morcos leszel, és már nem lesz kedved semmihez, mert csak írni akarsz. Úgy meg szart sem ér az egész, ha így eszel velem. Mert csak az undor árad belőled meg a neheztelés. Azt meg nem akarom.

MÁRK Jó. Lehet. Igen, valószínűleg ilyen leszek. De mi lenne, ha akkor kezdenénk ezt a közös vacsi dolgot, miután megírtam a drámát?

TIMI Jó, persze, tök mindegy.

MÁRK Na most mi a bajod? Pár nap alatt megírom, aztán a tiéd vagyok!

TIMI Ja. Aztán jön valami más. Meg kell írnod egy új regényt. Zenét akarsz csinálni. Vagy elkezdesz festeni, vagy mit tudom én. Mindig lesz valami.

MÁRK Egyezzünk meg. Megírom ezt a drámát, és utána minden este veled vacsorázok.

TIMI Tíz perccel ezelőtt egyeztünk meg valamiben, és máris megszegted.

MÁRK Na jó, de most tényleg ez az utolsó. Csak ezt az egyet. (csörög MÁRK telefonja) Na ne szórakozzunk. (megnézi) Peti. Mi legyen?

TIMI Jaj, istenem, vedd fel! Addig hozok magamnak is inni, mert ez neked eddig nem jutott eszedbe.

MÁRK Nem kértél.

TIMI De gondolhattad volna, miközben a huszadik sörödet hoztad. (feláll, kimegy)

MÁRK (halkan morog valamit, aztán felveszi a telefont) Halló, szevasz, Petikém! Hát, azt nem mondom, hogy zavarsz, csak. Mi? (hallgat, hümmög) Ó, basszus. Ne már. Sajnálom. Basszus. Aha. (hallgat, hümmög) Tudunk valamiben segíteni? Ja, persze. Bocs, nem tudom, csak muszáj volt valamit kérdeznem. Ja. Aha. Ez most ilyen. (TIMI visszajön egy pohár almalével a kezében, leül) Azért jól vagy? Ja, hát persze. Igen. Mi megvagyunk, persze, köszi. Ne ezzel foglalkozzál. Na ja. Igaz. Okés. Igen, holnap dumálunk. Köszi, hogy ezt megosztottad velem, és kitartás, vagy mi. Ja, nem tudom, mit kéne mondani. Bassza meg, igen. (nevet) Ja. Innen, messziről koccintok veled! Egészségedre, öreg! Minden jót! Szevasz. (lerakja) Basszus.

TIMI Mi az?

MÁRK A nagypapája koronás. Most vitték be a mentők a kórházba.

TIMI Ó! Ne már. Szegény. És?

MÁRK Egyelőre nem tud semmit. De elvileg elég szarul van az öreg.

TIMI Hány éves?

MÁRK Nyolcvan körül.

TIMI Basszus.

MÁRK Ja. (iszik, meglögyböli a sört a dobozban) Figyelj csak.

TIMI Ez már rosszul kezdődik. Igen?

MÁRK Kinyithatnám azt a pálinkát, amit apudtól kaptam? Csak, hogy igyak egyet a Petivel. Mármint így távolról. Ő is pálinkázik.

TIMI De azt tudod, hogy holnap is egész nap rajtad fog lógni a gyerek? Nem fetrenghetsz itt másnaposan.

MÁRK Aha. Én ne tudnám?

TIMI Ne kezdd már megint, mert akkor letiltom a pálinkázást!

MÁRK Na, de akkor oké?

TIMI Van választásom?

MÁRK Köszi! (feláll) Te is kérsz?

TIMI Nem. Vagyis. Tudod mit? Oké. Egy picit én is kérek.

MÁRK Megérdemled.

TIMI Meg! (MÁRK kimegy) Megérdemlem. Anyának is jár egy kis lazítás. Miért ne ihatna anya is? (a telefonját nyomkodja) Úgyis csak ömlik a szar. Csak ömlik. Ennyi nekem is jár.

*szünet*

MÁRK (visszajön, kezében két kis pohár és egy üveg pálinka) Na. (letesz mindent az asztalra, tölt, TIMI kezébe adja az egyik poharat, a másikat magához ragadja) Akkor koccintsunk! Peti nagypapájára!

TIMI Egészségére! (koccintanak) Ha szabad ilyet mondani.

*lehúzzák a felest*

MÁRK (összerázkódik) Szabad! Hát azért ittunk, hogy egészséges legyen!

TIMI Jaja. (kapkodja a levegőt)

MÁRK (tölt magának még egyet, leül) Azért, nekünk eddig nagy szerencsénk volt.

TIMI Szerencsénk?

MÁRK Hát a családban eddig senki nem kapta el.

TIMI Ja, igen. (szünet) Mit csinálnánk?

MÁRK Ha elkapná valaki?

TIMI Aha. Ha mondjuk, holnap azzal hívna anyád, hogy a nagypapád koronás.

MÁRK (iszik a sörből) Nem sok mindent tudnánk csinálni. Szar lenne. Izgulnánk érte. Meg sajnálkoznánk. Gondolom.

TIMI És ha valamelyik szülőnk betegedne meg? Azért ők se fiatalok. Meg nem csak az öregek halnak bele.

MÁRK Na ja. (kortyol a pálinkából) Nem tudom. (szünet) Az azért elég szar lenne. Mármint, itt most tényleg benne van a halál. Itt van közöttünk. Itt sétálgat az utcán.

TIMI Azért ebbe még nem gondoltam bele. Így, ilyen szinten. Eddig ez olyan volt, hogy csak másokkal történik. De most, hogy már ismerünk is valakit. Vagyis.

MÁRK Értem.

TIMI Szóval, így már tényleg elkezdtem érezni.

MÁRK (lehúzza a pálinkát) El kéne gondolkoznunk a halálról.

TIMI De most ne faszkodj! Én tényleg félek!

MÁRK Nem faszkodok. (szünet) Én is félek. Félek a haláltól, igen. Mert fiatal vagyok, és még vannak dolgaim. Szeretném látni a fiamat felnőni. És jó buli lenne veled együtt megöregedni. Unokázni meg ilyenek. Persze, én is erre gondolok, mindenki erre gondol. Vagyis, erre mindenki gondol néha. De ez most egy ilyen kollektív halálfélelem. Most egyidőben játszódik le ugyanez mindenkiben. Nem tudom, talán ez adhat majd valami lökést az emberiségnek. Majd, ha vége lesz. Hogy ugyanabban a szarban voltunk mindannyian. Ez a közös rettegés. Persze, ez egy nagy rózsaszín köd itt a fejemben, de lehet, hogy ezután kicsit jobb lesz a világ.

TIMI Ha még megéljük.

MÁRK Na!

TIMI Jól van, bocsánat. Csak.

MÁRK Rendben vagyunk, be vagyunk zárva. Nem megyünk sehova. A szüleink is túlélik, nem lesz semmi baj.

TIMI És a nagyszülők?

MÁRK (iszik a sörből, összeroppantja a dobozt, kinyitja az utolsó dobozt) Hát. Az csak rajtuk múlik. Ha betartják a szabályokat, ha nem trükköznek, akkor van esélyük. De valahogy úgy érzem, mintha olyanok lennének, mint a gyerekek. Mintha most feszegetnék a határaikat. Tudod, mint, amikor mi kiszöktünk tini korunkban.

TIMI Én soha nem szöktem ki.

MÁRK Oké. Amikor a normális tinédzserek kiszöktek. Most ők is ezt csinálják. Most ők azok, akik nem fogják fel a tetteik következményeit.

TIMI Na igen. (szünet) Akkor azt mondod, hogy rendben lesznek?

MÁRK Ha szépen maradnak a seggükön, akkor igen. (iszik) Kéne nekünk egy kutya.

TIMI Mi? Ez most honnan jött?

MÁRK Nem tudom. Csapongok. Tudod, lépegetünk ide-oda.

TIMI De most, hogy jött ez a kutya? Eddig soha nem került szóba.

MÁRK Lehet, hogy lefoglalná a kis tökfejet. Nem?

TIMI Hát. De sétáltatni kéne. Reggel, délben, este.

MÁRK Legalább kimozdulnánk.

TIMI De pont az a lényeg, hogy ne mozduljunk ki.

MÁRK Igaz. (iszik) Akkor egy nyuszi. Mit szólsz egy nyuszihoz?

TIMI Már kérdeztem tőled, hogy szeretnél-e nyulat, és azt mondtad, hogy nem, mert büdös, és mindent összebogyóz.

MÁRK Az még azelőtt volt.

TIMI Ja, értem. (nevet) Csak le akarod valamivel foglalni a fiadat.

MÁRK Igen, pontosan ezt mondom! (szünet) Vagy kéne neki egy testvér.

TIMI Aha, most gyorsan. (nevet)

MÁRK Vagy mi lenne, ha befogadnánk valakit, aki foglalkozik vele? (TIMI nevet) Érted, most egy csomóan elvesztették a munkájukat. Beköltöztetünk ide valakit, pár hónapig eltartjuk, neki csak a gyerekkel kell foglalkoznia.

TIMI Persze, ha az anyjára nem hallgat, akkor majd jól ellesz egy idegennel.

MÁRK Igazából a bölcsiben is ez van. Ott is idegenekkel van.

TIMI Az teljesen más. De nehogy már ilyen hülyeségeken gondolkodjunk!

MÁRK Jól van na. (iszik) Csak egy ötlet volt. (iszik)

TIMI Befejezted már azt a sört? Mennyi van még benne?

MÁRK Még pár korty. Miért?

TIMI Csak mennék már aludni.

MÁRK Addig nyugodtan zuhanyozz le. Befejezem, aztán én is megyek.

TIMI Nézünk még valami sorozatot? Van valami ötleted? Vagy csak bekapcsoljuk a tévét, aztán bealszunk?

MÁRK Szerintem, most már ne kezdjünk bele semmibe.

TIMI Akkor csak tévé.

MÁRK Ja.

TIMI Én olyan jót fogok most aludni. Annyira fáradt vagyok.

MÁRK Hát én is. (iszik) Csak egy kicsit most megbolygatott a pia.

TIMI De nem fogod dobálni magad álmodban, ugye?

MÁRK (nevet) Honnan tudjam? Szerinted tudom, hogy mit fogok csinálni álmomban?

TIMI Azt érzed, hogy mennyire vagy részeg, nem? Ha nagyon be vagy állva, akkor sokat mocorogsz álmodban. Meg rugdosol.

MÁRK Részeg vagyok. De még felfogom a dolgokat. Szóval nem vészes. Csak olyan szinten vagyok, hogy ha majd lecsukom a szemem, akkor ömlenek a gondolatok. És így nehéz elaludni.

TIMI De akkor nem fogsz rugdosni.

MÁRK Nem, nem foglak rugdosni.

TIMI Akkor jó. (feláll) Na, akkor jó sörözést, és mentem fürdeni.

MÁRK Oké. (iszik) Várj! Még eszembe jutott valami.

TIMI Na? Mi vagy te, a Columbo?

MÁRK Ja, aha. (nevet) Nem tudom, miért pont most. Talán azért, mert az alvásról beszéltünk, de beugrott, hogy mit álmodtam tegnap éjjel.

TIMI (leül a fotel karfájára) Igen?

MÁRK A régi gimnáziumi osztálytársaimmal voltam egy gyógyfürdőben. Olyasmi volt, mint Zalakaroson, emlékszel? Itt is volt többféle medence, csak a víz valahogy más volt. Olyan sűrű és zavaros, mintha felkeveredett volna benne az iszap. (iszik) Négyen voltunk. A Peti, a Zotya, a Kovács Pé meg az Emil. És kerestünk valakit. Azt hiszem. Az előbb eszembe jutott az egész, de most már. (szünet) Tudod, milyen ez. (szünet) Ott álldogáltunk az egyik ilyen medence közepén, kábé a nyakunkig ért ez a víz, ami inkább olyan volt, mint a szurok, és megbeszéltük, hogy elindulunk, és megkeresünk valakit. És elindultunk, és olyan nehezen haladtunk. Érted, alig bírtunk mozogni. Erre emlékszem, hogy a mozgás, az baromi nehéz volt. Minden egyes lépésért meg kellett küzdeni. És végre kiverekedtük magunkat abból a medencéből, de aztán be kellett mennünk egy másikba, ahol ugyanolyan szar volt haladni. Szenvedtem. Igen, emlékszem, hogy poénkodtunk közben, nevetgéltünk, de kurvára szenvedtünk is, mert. (iszik) Mert annyira ellenállt ez a közeg, érted. Arra lett kitalálva, hogy lassítsa, vagyis, hogy megállítsa a haladást. Mert ebben állni kell, pihenni, nem azért van, hogy mozogjál benne. De nekünk mennünk kellett, mert meg akartunk találni valakit. És. (szünet) És azt hiszem. (szünet) Volt egy osztálytársam. Egy jó barátom, aki kilencedikben elköltözött, elment az osztályból. Azóta nem találkoztam vele, fogalmam sincs, hogy mi lehet vele. Azt hiszem, őt kerestük. Volt nála valami. Valamilyen papír. (iszik, összenyomja a dobozt) És átvergődtünk a medencén, aztán jött a következő. Aztán még egy. És valahogy soha nem lett vége ezeknek a medencéknek, és egyre jobban elfáradtunk, és a víz egyre sűrűbb lett, és azt hiszem, a végére már azt sem tudtuk, hogy miért csináljuk ezt az egészet. (nevet) Hát. (szünet) Nagyjából ennyi.

TIMI És mire jutottál? Mit jelent ez az álom?

MÁRK Nem tudom, csak most jutott eszembe. Meg kéne keresnem azt a srácot?

TIMI Nem hiszem.

MÁRK Ja. Biztos, nem ezt jelenti. (szünet) Na, most már mehetsz. Látod, én is megittam közben a sört, szóval.

TIMI Akkor bemész addig a hálóba, előkészíted a terepet?

MÁRK Aha. Akkor csak tévézünk, ugye?

TIMI Ja, aztán alszunk.

MÁRK Te se akarsz ma szexelni?

TIMI Egy ilyen részeg disznóval? Nem!

MÁRK Én se dugnék egy ilyen hülye picsával.

TIMI Na!

MÁRK Jól van, na! Viccelek. Tudod.

TIMI Na, megyek. Viszlát az ágyban!

MÁRK Nem viszed magaddal a telefonomat? Csak azért, nehogy összeszedjek valami kiscsajt tinderen.

TIMI Menjél ágyazni, te, hülyegyerek!

MÁRK Szeretlek!

TIMI Én is szeretlek!

*TIMI el. MÁRK feláll, körülnéz. Sóhajt, aztán kifelé menet leoltja a villanyt.*

*Sötét*

2020